Сам дом, дзе месціцца цэнтр, нагадвае невялікі палац культуры, але адметнасць яго перад усім у тым, што ён фактычна сам будзе сябе забяспечваць цяплом і энергіяй. Германская фірма Paradigma Enegrie- und Umweltschutz GmbH, прадстаўнік якой Томас Нойер прысутнічаў на адкрыцці цэнтра, у якасці дабрачыннага ўнёска перадала для абсталявання будынка сонечны калектар вакуумнага тыпу для нагрэву вады (сонечная батарэя месціцца на даху), а таксама кацёл на драўляных гранулах-пілетах з аўтаматычнай падачай паліва і сістэму аўтаматычнай тэрмарэгуляцыі будынка. Па словах германскіх спецыялістаў, такая сістэма дазваляе эканоміць да сарака працэнтаў цяпла ў параўнанні са звычайнымі памяшканнямі.